Olav Akselsen
Store norske leksikon,Samfunn,Politikk og offentlig forvaltning,Norsk politikk og offentlig forvaltning,Partier og politikere,Norske politikere,Historiske biografier i norsk politikk
Olav Akselsen var ein norsk politikar, stortingsrepresentant for Arbeidarpartiet og olje- og energiminister. Han var sjøfartsdirektør frå 2010 til 2021.
Bakgrunn Olav Akselsen blei fødd i Stord kommune i Sunnhordland. Han var ferdig med vidaregåande skule på Stord i 1984 og tok geografi mellomfag ved Universitetet i Bergen i 1988. Han var tømrar ved Sunnhordland Bygg 1986–1987, og gjekk deretter inn i rikspolitikken. Karriere Akselsen var leiar for Stord AUF i 1983–1985 og medlem av styret for Hordaland AUF i 1985–1988. I 1986–1988 var han medlem av styret for Hordaland Arbeidarparti, og han var leiar i Stord Arbeidarparti i 1998–2001. Han var medlem av Stord formannskap i 1983–1989. Han var stortingsrepresentant for Arbeidarpartiet frå Hordaland i perioden 1989–2009. I 2000–2001 var han olje- og energiminister i Jens Stoltenberg si første regjering. Som statsråd var han mellom anna ansvarleg for børsnoteringa av Statoil i 2001. Det breie politiske interessefeltet og dei personlege eigenskapane hans gjorde han til ein sentral stortingspolitikar for Arbeidarpartiet. Han var leiar for justiskomiteen på Stortinget i 1993, energi- og miljøkomiteen i 2000, næringskomiteen i 2001–2005 og utanrikskomiteen i 2005–2009. Akselsen var parlamentarisk nestleiar for Arbeidarpartiet på Stortinget i 2006–2009. Akselen hadde ei rekkje offentlege verv. Han var leiar for det regjeringsoppnemnde Energiutvalet, som skulle greie ut om energi- og kraftbalansen i Noreg fram mot 2030 og 2050. Utvalet leverte utgreiinga i mars 2012. Etter 19 år på Stortinget valde han å trekkje seg frå rikspolitikken. I 2009 blei han utnemnd til sjøfartsdirektør. Han tiltredde i 2010 og sat fram til han gjekk av for sjukdom i 2021, kort tid før han døydde. Les meir i Store norske leksikon Sjøfartsdirektoratet Arbeidarpartiet Stortinget statsrådar i Noreg Eksterne lenker Stortinget: Olav Akselsen